Shanghai Electric Power, il-Gvern Malti u l-Enemalta illum għalqu it-transazzjoni finanzjarja wara li l-kumpanija Ċiniża effettwat pagament ta’ €250 miljun. Dan ifisser li minn issa ‘l quddiem jidħlu fis-seħħ l-obbligi u r-responsabiltajiet kuntrattwali abbażi tal-ftehim Energy Sector Cooperation and Investment Agreement , bejn il-Gvern Malti, l-Enemalta u Shanghai Electric Power li kien iffirmat fit-12 ta’ Diċembru li għadda. B’din it-transazzjoni llum ġew ukoll assenjati l-ishma lill-SEP Malta (Holding) Ltd. Permezz ta’ dan l-investiment Shanghai Electric Power ser tkun is-sieħeb strateġiku minoritarju fl-Enemalta fejn se jkollha 33.3% tal-ishma fil-kumpanija kif ukoll se tkun qed tinvesti fl-impjant ta’ Delimara D3. Fix-xhur li gejjin se tkun qed tinvesti l-bqija tal-flus biex l-impjant tal-BWSC jinqaleb għal wieħed li minn Heavy Fuel Oil jaħdem bil-gass. Dan ser jinvolvi investiment ieħor ta’ €70 miljun. Il-Gvern qal li bil-konklużjoni ta’ dan il-ftehim, l-Enemalta ser tkun tista’ tħares ‘il quddiem fejn minn kumpanija mifnija bid-dejn, b’nuqqas ta’ investiment fid-distribuzzjoni, u dipendenti fuq iż-żejt għall-ġenerazzjoni tal-elettriku, issa ser tinbidel għal waħda b’opportunitajiet, imsejsa fuq finanzi sodi, l-eliminazzjoni tal-aktar żjut li jniġġsu u investiment barra minn xtutna. Dan il-ftehim se jġib miegħu it-twaqqif ta’ żewġ kumpaniji oħra li se jkunu proġetti joint ventures, waħda li ser tiffoka fuq proġetti ta’ enerġija rinnovabbli u l-oħra fuq l-inġinerija tal-impjanti li l-SEP għandha fir-reġjun. B’hekk bl-għeluq tal-akbar transazzjoni li qatt ra pajjiżna, l-Enemalta ser tkun qed tikteb kapitlu ġdid fl-istorja tagħha u tiftaħ orizzonti ġodda għal pajjiżna.